次韵李公擇梅花
作者：蘇軾
朝代：宋

paragraphs: 詩人固長貧，日午饑未動。
偶然得一飽，萬象困嘲弄。
尋花不論命，愛雪長忍凍。
天公非不憐，聽飽即喧鬨。
君爲三郡守，所至滿賓從。
江湖常在眼，詩酒事豪縱。
奉使今折磨，清比於陵仲。
永懷茶山下，携妓修春貢。
更憶檻泉亭，插花雲髻重。
蕭然卧灊麓，愁聽春禽哢。
忽見早梅花，不飲但孤諷。
詩成獨寄我，字字愈頭痛。
嗟君本侍臣，筆橐從上雍。
脫靴吟芍藥，給札賦雲夢。
何人慰流落，嘉蘤天爲種。
杯傾笛中吟，帽拂果下鞚。
感時念羈旅，此意吾儕共。
故山今何有，桐花集幺鳳。
君亦憶匡廬，歸掃藏書洞。
何當種此花，各抱漢陰甕。